गैरी ने हमें खिलाड़ी से चैम्पियन बनाया : हरभजन  
भज्जी ने कहा, गैरी जैसे कोच विरले ही मिलते हैं। जब वह हमारे साथ जुड़े, तब हम केवल खिलाड़ी थे और अब उन्होंने हमें चैम्पियन बना दिया है।
स्टार स्पिनर हरभजन सिंह ने टीम इंडिया की विश्व कप जीत में निवर्तमान कोच गैरी कर्स्टन की भूमिका की सराहना करते हुए स्वीकार किया कि इस दक्षिण अफ्रीकी ने ही उन्हें खिलाड़ी से चैम्पियन बनाया और टीम को उनकी कमी खलेगी।  हरभजन ने साथ ही दुनिया में सर्वाधिक रन बनाने वाले बल्लेबाज मास्टर ब्लास्टर सचिन तेंदुलकर को भारत रत्न देने की मांग का भी समर्थन किया। विश्व कप जीतने के बाद अपने गृहनगर जालंधर लौटे हरभजन सिंह ने कहा, गैरी कर्स्टन जैसे कोच विरले ही मिलते हैं। जब वह हमारे साथ जुड़े, तब हम केवल खिलाड़ी थे और अब उन्होंने हमें चैम्पियन बना दिया है।  गुरु गैरी की प्रशंसा करते हुए इस ऑफ स्पिनर ने कहा, वह बेहतर व्यक्तित्व वाले हैं। एक अच्छे दोस्त हैं और उससे भी अच्छे कोच हैं। लेकिन इन सबसे पहले वह एक बेहतर इंसान हैं, जो हर मुश्किल की घड़ी का सामना हंस कर करता है।  गैरी की विदाई पर भज्जी ने कहा, मुझे ही नहीं, मेरे सभी साथी खिलाड़ियों को भी उनकी कमी खलेगी। अगर वह हमारे साथ बने रहते, तो अच्छा होता। गैरी ने टीम को टेस्ट में नंबर वन तक पहुंचाया। वनडे में चैम्पियन बनाया। इससे बेहतर हमारे लिए और क्या हो सकता है।  मास्टर ब्लास्टर को भारत रत्न दिए जाने की वकालत करते हुए उन्होंने कहा कि तेंदुलकर एक ऐसी शख्सियत हैं, जो इस पुरस्कार के लायक हैं। उन्होंने कहा कि वह भारत के असली रत्न हैं और उनके लिए पूरा देश दुआ करता है।